P. Hrušovský, predseda NR SR: (2006-01-24):
V. Ďaďo, poslanec: Ďakujem pekne. Vážený pán predseda, kolegyne, kolegovia, diskusia k takejto závažnej otázke ma podnietila k tomu, že som sa prihlásil aj ja so svojimi poznámkami. Na jednej strane sa hrdíme tým, že žijeme v pluralitnej spoločnosti, ktorá sa skladá z viacerých politických strán, ktoré vo svojej súťaži získajú voliča, a tak sa dostanú do Národnej rady. Na druhej strane poniektorí máte veľké výhrady, ak počujete iný názor. Tak je tu otázka potom namieste, ste demokrati alebo nie ste demokrati? Alebo len ten váš názor chcete počuť, a keď povie niekto iný názor, tak sa potom urážate na to a nazývate to rôznymi prívlastkami. Nie všetci, ale sú takí extrémisti v tejto rokovacej sále z koalície, ktorí, ak niekto niečo povie, tak nemajú nič iné na mysli, len ideologicky zdôvodňovať iné názory a poslať niekde do autu celú podstatu. Nebudem momentálne menovať, lebo každý viete, kto ako reaguje. Za slušnú reagenciu sa zaslúži aj slušná odpoveď. Ale za reagenciu takú, ktorá nič iné nemá v sebe len svoju ideológiu, si nezaslúži to ani komentovať. Spojím to aj s inými záležitosťami. Vzťah politiky a ekonomiky. Neraz tu odznelo aj z úst pána ministra, či sme hovorili o nejakých odborných záležitostiach a navrhovali odborné návrhy. Nuž, prosím vás pekne, my všeobecne konštatujeme, že odborné návrhy sa konštatujú a riešia vo výboroch a toto spektrum tu je na to, lebo sme tu všetci politici do jedného, všetkých nás tu volili občania ako politikov a tu by sme si mali presadiť svoj politický názor, s ktorým sme išli s programom do volieb Národnej rady. Takže aj tu si poniektorí poopravte názory toho, čo politika je a kde sa politika môže a nemá konštatovať, pretože váš názor, ktorý ste tu poniektorí používali, že sa tu politizuje, tak je neprijateľný práve pre demokraciu. Čo mi vadí vôbec na systéme privatizácie okrem toho, čo tu bolo povedané. Začnem jednou záležitosťou, ktorá sa dostala na svetlo sveta asi tým, a bola medializovaná. Skôr, ako sa tento zákonodarný orgán zaoberal otázkou privatizácie, tak už skôr sa konštatovalo o tom a boli v praxi pustené výroky ministra dopravy, pôšt a telekomunikácií o tom, že nepotrebuje túto Národnú radu Slovenskej republiky na to, aby mal súhlas k privatizácii. Toto je, prosím, demokracia? Voči tomuto mám výhrady, pretože tento zákonodarný zbor si nezaslúži takéto konštatovanie, táto Národná rada jednoducho tak, ako to povedali tu diskutujúci predo mnou, stojí vždy a bude stáť zatiaľ v tomto systéme nad vládou Slovenskej republiky a vláda Slovenskej republiky je povinná zodpovedať sa Národnej rade Slovenskej republiky za svoju činnosť a Národná rada má právo ju kontrolovať. Toto si treba zapísať za uši tí, ktorí tomuto jasne nerozumejú. Je tu otázka aj iného charakteru. Je tu otázka samotnej privatizácie odbornosti. Pozrite sa, pán Fico, pán štátny tajomník Opaterný, pán Mikolaj konštatovali aj odborné veci, konštatovali aj ďalší. Sme však ale v pozícii takej, že  niekto tu tvrdí o tom, že iný názor, ktorý sa nachádza, a ten náš názor je jasný, sme proti privatizácii strategických podnikov a sme teda aj proti privatizácii letiska, a to z národných záujmov Slovenskej republiky, ale aj bezpečnostných záujmov Slovenskej republiky. Vy si predstavujete, že ak letisko bude vo vlastníctve inej firmy, ako je slovenská, že naše bezpečnostné záruky a záujmy bude táto firma realizovať? To je záležitosť, ktorá takisto stojí za zváženie okrem iných záležitostí. V diskusii vznikol skôr zo strany koalície názor na znárodnenie. Ja konštatujem jednu vec, že tí, čo diskutovali v opozícii, hovorili o tom, že prehodnotia privatizáciu a nebudú znárodňovať. Ale ak to chcete nazvať tak, prosím, môže to byť aj tým spôsobom, pretože nepoznám Ústavu Slovenskej republiky, ktorá by konštatovala, že jedine súkromné vlastníctvo je tým, ktoré má byť v tejto republike. Tu sú jasne skonštatované vlastníctva aj iné a my zatiaľ máme viac ako 98  percent vlastníctva v súkromných rukách. Jednoducho robí sa tu monopol a zisky, ktoré by mali ísť aj z iných strategických podnikov do vrecka... (Ruch v sále.)